8. Thero: Barategi mo Moreneng Jesu Keresete, a re tlhokomeleng gore re se ka ra bula phatla mo go ope ka tiragalo ee. Ke raya, re se ka ra bula phatla mo go bone ba ba batlang go fitlha boleo jwa bone, ba re: le fa re leofa Modimo o ka dira se se molemo ka sone, ke ka moo ga go na bothata. Re se ka ra lebala se Moapostolo Paulo a re mo Epistoleng ya gompieno: “Ke ka moo mongwe le mongwe wa rona o tla ikarabelang ka boene mo Modimong.” (Baroma 14:12). Molato wa boleo o setse le fa Modimo o fetotse bosula molemo. Ga se gore bomogolowe Josefa ba se nang molato ka go mmogisa le go mo rekisa, molato o teng fa pele ga Modimo. Fela Josefa o ne a itse gore ene ka boene ga e na thata go atlhola, go atlholwa ke Modimo.